ངོས་ནི་ཆུང་ནས་སྐལ་བ་བཟང་པོའི་ལས་སྨོན་རྟེན་འབྲེལ་ཤིན་ཏུ་ལེགས་པས་རྒྱལ་བ་རྫོགས་པའི་སངས་རྒྱས་དངོས་ཀྱི་བླ་མ་དམ་པ་དུ་མ་མཇལ།བཅུ་ཕྲག་རིག་གཞུང་སོགས་ལ་ཐོས་བརྩོན་མི་དམན་པ་བྱས།ཁྱད་པར་རང་ལུགས་སྔ་འགྱུར་ཀུན་མཁྱེན་ཡབ་སྲས་དང་།སྨིན་གླིང་གཏེར་ཆེན་ཡབ་སྲས་ཀྱི་སྙིང་ཐིག་བརྒྱུད་པ་ཡོངས་དང་།ཁྱད་པར་དམིགས་བསལ་བ་རིག་འཛིན་པདྨ་དྲག་སྔགས་གླིང་པ་འམ་ཁམས་པདྨ་གླིང་གི་གཏེར་གསར་ལ་བཤད་སྒྲུབ་ཕྲིན་ལས་ལ་འབད་འབུས་སུ་མཆིས་སོ།ད་སྐབས་དམིགས་བསལ་གྱིས་སྒོ་ཆེན་སྤྲུལ་སྐུ་གསང་སྔགས་བསྟན་འཛིན་ལས་སྙིང་ཐིག་སྐོར་དང་གནམ་ལྕགས་སྙན་རྒྱུད་སྐོར་ཞུ་རུ་དབྱིན་ཡུལ་ནས་ལེ་བར་ཁྲི་ཕྲག་ནས་ཁྲི་ཕྲག་བརྒལ་སྟེ་ཨ་རི་ལ་ཕྱིན་པ་ཡིན།ཨ་མི་རི་ཀའི་ཨེ་ཝཾ་པདྨ་མཁའ་འགྲོའི་ཆོས་ཚོགས་སུ་རིགས་ཀུན་ཁྱབ་བདག་༸སྐྱབས་རྗེ་དམ་པ་སྒོ་ཆེན་སྤྲུལ་སྐུ་གསང་སྔགས་བསྟན་འཛིན་རིན་པོ་ཆེ་མཇལ་དུ་སོང་།ལམ་བར་ནས་འཇའ་འོད་སྤྲིན་དཀར་ཀྱི་དར་མཆོད་དང་ཉི་ཟླ་རྒྱུ་སྐར་ཕྲེང་བས་སྣ་འདྲེན་དང་།རི་ཐང་དང་ཆུ་ཀླུང་གི་བཀོད་བཤམས་སོགས་ཀུན་བཟང་མཆོད་སྤྲིན་སཉན་ཚོགས་ལ་རོལ་ཅིང་མཁའ་བགྲོད་རྒྱུ་ལམ་དགེ་བས་བདེ་བར་འབྲས་བཟང་དགའ་ཚལ་གླིང་དུ་འབྱོར།དབང་མོས་ཡུན་རིང་གནམ་ཐང་དུ་སྒུག་པ་མཇལ།གསེར་མདོག་གི་མེ་ཏོག་དང་དར་དཀར་བཟང་པོས་སྣ་འདྲེན་བཅས་དབང་མདོག་རླངས་འཁོར་ལ་ཞུགས་ནས་ཨེ་ཝཾ་པདྨ་མཁའ་འགྲོའི་གླིང་དུ་ཆས།སྣུམ་གསོས་རྟེན་འབྲེལ་བཟང་པོས་དག་སྣང་དང་ལོ་རྒྱུས་བགྲོ་གླེང་ངང་དཀའ་ཚེགས་དབེན་པར་ཆོས་ཚོགས་ཀྱི་རི་དྭགས་ཆོས་ཉན་ཆོས་འཁོར་དང་ཇོ་དར་མཇལ།ཁ་བ་སིལ་སིལ་དུ་འབབ་བཞིན་པའི་སྐབས་སུ་ཆོས་ཚོགས་སུ་ཕྱིན།མཁན་པོ་གནམ་ལྕགས་རྡོ་རྗེས་དངུལ་དཀར་ཟླ་བའི་མདངས་འཛིན་གྱིས་མགྲོན་བསུས་བཅས་༸སྐྱབས་རྗེ་དམ་པའི་བཞུགས་གནས་བཅར།༸སྐྱབས་རྗེ་བླ་མ་རིན་པོ་ཆེ་ཁོང་ནི་མདོ་སྔགས་ལས་བཤད་པའི་བླ་མའི་མཚན་ཉིན་ཀུན་ལྡན་པའི་ཆོས་པ་རྣམ་དག་གཅིག་ཡིན་པ་དང་།རང་ངོས་ནས་ཉིན་མཚན་གྱི་ལོ་ཟླ་ཞག་གི་རྟེན་འབྲེལ་མ་བསྒྲིག་རང་འགྲིགས་སུ་གྱུར་ནས་༸སྐྱབས་རྗེ་དམ་པ་ཉིད་བླ་མ་རུ་བསྟེན་དུ་ཆས།དམ་པ་ཉིད་ནི་རྒྱང་རིང་ནས་དྲན་པ་དང་།ཞལ་སྤར་ལས་ཐོས་པའི་གསུང་དང།རྨི་ལམ་ལས་གསལ་བ་ནང་བཞིན་མཆོག་ཏུ་དགའ་དད་སྤྲོ་བ་ཆེན་པོས་གསེར་ཞལ་མཇལ།རིགས་ཀུན་ཁྱབ་བདག་སྒོ་ཆེན་སྤྲུལ་སྐུ་ཞེས་གྲགས་པའི་མཚན་སྙན་ཕྱོགས་ཀུན་ཏུ་ཁྱབ་པ་དང་རྣམ་ཐར་ལས་གསུངས་པ་ལྷག་གིས་བདག་ལ་ཐུགས་རྗེ་ཆེན་པོ་བྱམས་བརྩེ་དད་གུས་དག་སྣང་རབ་འབྱམས་སུ་ཤར་བ་མགོན་པོ་རྡོ་རྗེ་འཆང་ཀུན་ཏུ་བཟང་དང་དབྱེར་མེད་པ་ཉིད་དུ་མཇལ།སྔོན་བྱོན་གྱི་བདག་གི་དྲིན་ཆེན་བླ་མ་དམ་པ་རྣམས་དྲན་པ་དང་ད་ལྟའི་སྐབས་སུ་༸སྐྱབས་རྗེ་དམ་པ་གསང་སྔགས་བསྟན་འཛིན་བཞུགས་པ་མཇལ་བས་བསམ་ཡུལ་ལས་འདས་པའི་དགའ་ཚོར་བརྟས།བླ་མ་སངས་རྒྱས་སུ་མཇལ་བ་དང་གདམས་ངག་གནད་དུ་སོན་པ་ནི་བསྐལ་མང་བསགས་པའི་བསོད་ནམས་ལས་གཏམས་པ་ཡིན་པ་སྨོས་ཅི་འཚལ།༸སྐྱབས་རྗེ་ཉིད་ནས་རྫོགས་ཆེན་རྒྱུད་སྡེའི་གླེགས་བམ་དང་རང་བྱུང་ཤེལ་རྡོ་ཟུར་བརྒྱད་པའི་རྟེན་འབྲེལ་གསེར་བཟང་གི་ཁ་དར་བཅས་གནང་།བདག་གིས་དམ་ཚིིག་དུང་དཀར་གྱི་ཁ་དར་བཅས་རྫོགས་ཆེན་དུས་འཁོར་མཚོན་པའི་རིན་ཆེན་དང་པོའི་གའུ་དང་འཇམ་དབྱངས་ཤེས་རབ་རིལ་བུ།སྐུ་གསུམ་བརྡ་རྟགས་ཕྱག་རྒྱས་དབང་གཟི་དང་།